Poliisi vaatii 18–vuotiasta naista vangittavaksi taposta epäiltynä.

Vangitsemisistunto pidetään iltapäivällä Etelä-Savon käräjäoikeudessa Mikkelissä.

Nuoren naisen epäillään surmanneen samanikäisen miehen tiistai-iltana Mikkelin Tuppuralassa puukottamalla.

– He olivat seurusteleva pariskunta ja he asuivat yhdessä, rikoskomisario Vesa Elomaa kertoo.

Poliisi on jo kuulustellut nuorta naista, mutta toistaiseksi teosta ei kerrota enempää.

– En ota kantaa siihen, kiistääkö tai myöntääkö hän teon. Myöskään motiivista ei ole vielä kerrottavaa, koska esitutkinta on aivan alussa.

Henkirikos tapahtui Tuppuralassa tiistai-iltana noin puoli kahdeksalta. Poliisi ei kerro sitäkään, oliko asunnossa muita tapahtumahetkellä.

– Alkoholilla oli osuutta asiaan, Elomaa sanoo.

Nainen otettiin heti kiinni tapahtumapaikalta.